En 31-årig kvinde slap natten til søndag ikke helt så heldigt fra et røveri, som hun måske havde håbet. I stedet skal hun nu sidde varetægtsfængslet i to uger. Ved midnatstid lørdag aften truede hun en 22-årig kvinde fra Aalborg med en kniv i Kennedy Arkaden og fik udleveret kvindens pung og telefon. Men der skulle kun gå et kvarter, fra røveriet var begået, før den tilkaldte politipatrulje kunne spore sig frem til den 31-årige kvinde via signalet fra mobiltelefonen. Derfor blev kvinden fundet og anholdt ved Provstejorden i Aalborg, stadig med telefonen på sig. Det oplyser vagtchef Bent Højgaard fra Nordjyllands Politi. Den 31-årige kvinde blev søndag fremstillet i grundlovsforhør ved retten i Aalborg. Her er udfaldet blevet, at hun nu skal sidde varetægtsfængslet frem til den 20. november. Det oplyser anklageren på Twitter.

Referat:
31-årig kvinde  blev søndag fremstillet i grundlovsforhør og fængslet i to uger for at true sig til pung og mobiltelefon.